Reform UK

Reform UK (aiemmin Brexit Party) on euroskeptinen ja oikeistopopulistinen brittiläinen puolue, jonka Catherine Blaiklock ja Nigel Farage perustivat vuonna 2019. Puolueella on tammikuussa 2026 kahdeksan edustajaa alahuoneessa ja 964 kunnanvaltuutettua.

 Historia 
Reform UK perustettiin vuonna 2019 Brexit Party -nimellä ajamaan Ison-Britannian EU-eroa eli Brexitiä.

Ennen vuoden 2019 EU-vaaleja Reform UK:lla oli Euroopan parlamentissa 14 europarlamentaarikkoa, jotka kaikki valittiin alun perin Yhdistyneen kuningaskunnan itsenäisyyspuolueen listoilta vuoden 2014 europarlamenttivaaleissa.Register of MEPs: European Freedom and Democracy Group  Yksi näistä europarlamentaarikoista oli puolueen johtaja Nigel Farage, joka ilmoitti asettuvansa ehdolle vuoden 2019 europarlamenttivaaleissa, mikäli Britannia ei ollut lähtenyt Euroopan unionista vaaleihin mennessä brexitin seurauksena.

Kun Brexit oli tapahtunut, puolue vaihtoi nimensä Reform UK:ksi ja laajensi poliittista ohjelmaansa, asemoiden itsensä vakiintuneiden puolueiden vaihtoehdoksi ja tavoitellen status quohon tyytymättömiä äänestäjiä.

 Päämäärä ja ideologia 
Reform UK:n agendaa on luonnehdittu oikeistopopulistiseksi. Se painottaa kansallista suvereniteettia, kansallista turvallisuutta, maahanmuuton kontrollointia ja vähentämistä sekä ilmastotoimenpiteistä luopumista. Puolue kannattaa Britannian irtautumista esimerkiksi Euroopan ihmisoikeussopimuksesta ja nollapäästöisistä ilmastotavoitteista.

Puolue kannattaa veroleikkauksia ja uudistuksia julkisiin palveluihin. Kesällä 2025 puolue perusti paikallisvaaleissa voittamillaan alueilla hallinnon rahantuhlausta tutkivia toimielimiä, jotka vastaavat Yhdysvaltain DOGE-virastoa.

 Organisaatio 
Virallisesti Reform UK on yritys, joka on yritysmuodoltaan rajavastuuyhtiö, jonka alana on puoluepolitiikka. Yhtiöllä on osakkeita, joita omistaa yhteensä kahdeksan henkilöä. Yhden osakkeen arvo vuonna 2019 oli 1 punta. Valtion valvovan viranomaisen mukaan henkilö on merkittävä vallankäyttäjä yrityksessä, mikäli tämä omistaa yli 25 % sen osakkeista. Näin ollen Farage omistaa ainakin kaksi osaketta. Huolimatta siitä, että Farage ei ole enää puheenjohtaja, hän on ainoa henkilö, jolla on mainittavaa valtaa yrityksen johdossa. Hän mm. valikoi henkilökohtaisesti puolueen ehdokkaat.

Puolueella ei ole jäseniä. 25 punnan jäsenmaksua muistuttavan maksun maksaneet henkilöt ovat virallisesti vain "rekisteröityneitä kannattajia", joilla ei ole sanavaltaa puolueen päätöksentekoelimissä.

Tammikuuhun 2026 mennessä Reform UK:hon on siirtynyt 20 entistä konservatiivien kansanedustajaa, mukaan lukien entisiä ministereitä ja varjohallituksen jäseniä. Puolue sanoo ottavansa loikkareita vastaan toukokuun vaaleihin saakka.

 Vaali- ja gallupmenestys 

Brexit Party sai vuoden 2019 europarlamenttivaaleissa Euroopan parlamenttiin 29 edustajaa, eli enemmän kuin mikään muu brittipuolue.

Alun perin Brexit Party oli aikeissa asettaa ehdolle ehdokkaitaan koko Yhdistyneessä kuningaskunnassa vuoden 2019 parlamenttivaaleissa. Puolue kuitenkin ilmoitti marraskuussa 2019, ettei aio kilpailla äänistä konservatiivipuolueen hallitsemissa vaalipiireissä. Puolue ei saanut vaaleissa yhtään edustajaa alahuoneeseen.

Vuoden 2024 parlamenttivaaleissa puolue oli vaaliliitossa pohjoisirlantilaisen Traditional Unionist Voice (TUV) -puolueen kanssa. Reform UK sai vaaleissa 14,3 prosenttia äänistä ja viisi edustajaansa alahuoneeseen. Myös TUV:n ainoa alahuoneeseen valittu edustaja Jim Allister neuvotteli aluksi mahdollisuudesta siirtyä Reform UK:n edustajaksi alahuoneessa.

Puolueen edustaja Rupert Lowe erotettiin puolueesta 7. maaliskuuta 2025, kun hän oli uhkaillut puolueen puheenjohtajaa Zia Yusufia. Heinäkuussa 2025 toinen Reform UK:n edustaja James McMurrock erosi sen jälkeen, kun hänen yrityksensä koronaviruspandemian aikana saamissa tuissa paljastui epäselvyyksiä.

Helmikuussa 2025 puolue nousi ensimmäistä kertaa Britannian suosituimmaksi puolueeksi merkittävässä mielipidekyselyssä.

Englannin paikallisvaaleissa toukokuussa 2025 Reform UK oli ylivoimainen voittaja. Puolue sai 1 641:stä jaossa olleesta valtuustopaikasta 677 eli 41 prosenttia. Samassa yhteydessä Reform UK:n ehdokas Sarah Pochin voitti Runcorn ja Helsbyn vaalipiirissä käydyn täytevaalin vain kuuden äänen enemmistöllä, ja hänestä tuli puolueen viides kansanedustaja.

 Lähteet 

Luokka:Yhdistyneen kuningaskunnan puolueet
Luokka:Brittiläiset yritykset